DA Den Europæiske Unions Tidende CE 88/550

(2004/C 88 E/0561)

SKRIFTLIG FORESPØRGSEL E-0919/04

af Proinsias De Rossa (PSE) til Kommissionen

(26. marts 2004)

Om: Menneskehandel

Menneskehandel er et globalt problem, som er i stigning. Kvinder og børn udgør størstedelen af de personer, som menneskehandelen omfatter. Formålet er meget ofte seksuel udnyttelse.

Kommissionen har anerkendt, at menneskehandel er en type organiseret kriminalitet, som skal tackles på europæisk plan, og den har taget skridt til at tackle dette problem, f.eks. ved at oprette Ekspertgruppen vedrørende Menneskehandel.

Samarbejder Kommissionen med andre internationale aktører på globalt plan med henblik på at udvikle foranstaltninger til bekæmpelse af menneskehandel i hele verden? Hvilke handleplaner er der blevet foreslået? Hvad foretager Kommissionen sig for at tilskynde EU-medlemsstaterne og alle underskriverne af De Forenede Nationers konvention om bekæmpelse af grænseoverskridende organiseret kriminalitet til at ratificere og gennemføre konventionen og forpligte sig med hensyn til den supplerende »protokol om forebyggelse, bekæmpelse og retsforfølgning af menneskehandel, særlig handel med kvinder og børn«?

Svar afgivet på Kommissionens vegne af António Vitorino

(30. april 2004)

Kommissionen har løbende kontakter og samarbejder med andre internationale aktører, f.eks. De Forenede Nationer (FN), Organisationen om Sikkerhed og Samarbejde i Europa (OSCE) og Europarådet for at forebygge og bekæmpe menneskehandel. Den undertegnede bl.a. på Fællesskabets vegne protokollen om forebyggelse, bekæmpelse og retsforfølgelse af menneskehandel, særlig handel med kvinder og børn, der supplerer FN's konvention om bekæmpelse af international organiseret kriminalitet. Kommissionen har ved flere lejligheder opfordret medlemsstaterne til at ratificere protokollen så hurtigt som muligt. For at fremme og fremskynde gennemførelsen af protokollen på EU-plan fremlagde Kommissionen et forslag til Rådets rammeafgørelse om bekæmpelse af menneskehandel (1), der blev vedtaget den 19. juli 2002. Medlemsstaterne skal have implementeret rammeafgørelsen inden august 2004. I oktober 2003 vedtog Rådet endvidere en resolution »Bekæmpelse af menneskehandel, især handel med kvinder«, som har til formål yderligere at fremskynde medlemsstaternes ratificering og implementering af alle internationale instrumenter om bekæmpelse af menneskehandel og endvidere at udbygge det internationale samarbejde omkring forebyggelse, beskyttelse af og hjælp til ofre.

I februar 2003 bidrog Kommissionen til et Tri-Partite Plus-møde, som var organiseret af FN i Genève. I mødet deltog repræsentanter for forskellige internationale og overnationale organisationer og institutioner (OSCE, Europarådet, Den Internationale Organisation for Migration (IOM), FN's Højkommissariat for Flygtninge (UNHCR) og andre), og formålet var at sikre bedre koordinering af politikker og foranstaltninger om bekæmpelse af menneskehandel. I maj 2003 deltog Kommissionen i tolvte samling i FN's Kommission om Forebyggelse af Kriminalitet, som var fokuseret omkring menneskehandel, især handel med kvinder og børn.

Kommissionen deltager i øjeblikket i forhandlingerne i Europarådet om en europæisk konvention om bekæmpelse af menneskehandel. Kommissionen vil snarest muligt forelægge Rådet en henstilling til Rådets afgørelse, der bemyndiger denne til at forhandle udkastet til konvention og tilhørende direktiver vedrørende de EU-kompetencer, der er relevante for en række af artiklerne i udkastet til konvention. Med hensyn til de resterende spørgsmål under 3. søjle vil Kommissionen endvidere fremlægge et forslag til en fælles holdning.

Forebyggelse og bekæmpelse af menneskehandel er et permanent tema i relationerne mellem EU og tredjelande i Østeuropa og det vestlige Balkan. I forbindelse med EU-Afrika-dialogen støttede Kommissionen udarbejdelse af en handlingsplan om bekæmpelse af menneskehandel, som endnu ikke er formelt vedtaget på grund af forhold, der ikke har relation til menneskehandel. Et andet eksempel på Kommissionens aktiviteter er dens deltagelse som observatør i den såkaldte »Bali-proces«, som er et regionalt initiativ, der omfatter møder på ekspertplan og på politisk plan i Sydøstasien i fortsættelse af Bali-konferencen i februar 2002 om menneskesmugling, menneskehandel og hermed forbundet grænseoverskridende kriminalitet.

(1) EFT L 203 af 1.8.2002.